Departament de Governació i Administracions Públiques
Funcions de la Inspecció de Telecomunicacions
Facultats del personal funcionari adscrit a la Inspecció de Telecomunicacions
Obligacions del personal funcionari adscrit a la Inspecció de Telecomunicacions
Habilitació del personal de la Inspecció de Telecomunicacions
Acreditació del personal de la Inspecció de Telecomunicacions
Deure de col·laboració amb l'activitat inspectora
Plans d'actuació de la Inspecció de Telecomunicacions
Organització de la Inspecció de Telecomunicacions
Personal de la Inspecció de Telecomunicacions
El cap de la Inspecció de Telecomunicacions
Disposició addicional 1 - Disposició addicional 3
Disposició final primera - Disposició final cinquena
El Decret 223/1999, de 27 de juliol, pel qual es regula la Inspecció dels Serveis de Telecomunicació de la Generalitat de Catalunya, estableix l'organització administrativa de l'activitat inspectora en matèria de radiodifusió, televisió i altres serveis de telecomunicació competència de la Direcció General de Radiodifusió i Televisió, la qual tenia atribuïdes les funcions de control, inspecció i sanció de les instal·lacions receptores i distribuïdores dels senyals de radiodifusió sonora i de televisió, d'acord amb el Decret 247/1994, de 29 de setembre.
Aquesta inspecció es denominava Inspecció dels Serveis de Telecomunicació de la Generalitat de Catalunya.
De conformitat amb els articles 112 i 140.7 de l'Estatut d'Autonomia de Catalunya correspon a la Generalitat de Catalunya, d'acord amb la normativa de l'Estat, la competència executiva en matèria de comunicacions electròniques, que inclou en tot cas la inspecció de les infraestructures comunes de telecomunicacions i l'exercici de la potestat sancionadora corresponent.
D'acord amb la Llei 26/2010, de 3 d'agost, de règim jurídic i de procediment de les administracions públiques de Catalunya, les administracions públiques de Catalunya vetllen per la legalitat vigent mitjançant les potestats d'inspecció i control del compliment dels requisits aplicables d'acord amb la normativa sectorial.
A aquest efecte, poden comprovar, verificar, investigar i inspeccionar fets, elements, activitats, accions i altres circumstàncies que hi concorrin.
Així mateix, es preveu que el contingut i l'abast de les funcions públiques d'inspecció i control són concretats per la normativa sectorial, atenent les especificitats dels diferents àmbits materials d'intervenció.
L'article 30 del Decret 205/2007, de 18 de setembre, de reestructuració parcial del Departament de Governació i Administracions Públiques, en execució del que disposen els articles 112 i 140.7 de l'Estatut d'Autonomia de Catalunya, preveu que correspon a la Secretaria de Telecomunicacions i Societat de la Informació, entre d'altres funcions, l'exercici de les competències de la Generalitat de Catalunya en matèria de planificació, gestió, ordenació, regulació, inspecció i règim sancionador dins de l'àmbit de la societat de la informació, les telecomunicacions, les comunicacions electròniques i l'espectre radioelèctric, quedant-ne excloses les competències sobre els serveis de comunicació audiovisual.
L'article 38 del Decret esmentat disposa que correspon al Servei de Telecomunicacions exercir les facultats d'inspecció, control i sanció en matèria de telecomunicacions, quan sigui competència de la Generalitat de Catalunya, excloses les de radiodifusió; així com regular, controlar i gestionar el registre d'instal·ladors de telecomunicacions, les instal·lacions de telecomunicacions en l'àmbit de l'edificació i el desplegament d'infraestructures de telecomunicacions.
Els canvis produïts tant a nivell normatiu, com de distribució de competències entre els diferents departaments de la Generalitat de Catalunya, succeïts des de l'aprovació del Decret 223/1999, de 27 de juliol, així com l'evolució a nivell tecnològic produïda des d'aleshores en l'àmbit de les telecomunicacions i de la societat de la informació comporten la necessitat d'adaptar el funcionament i l'organització de la Inspecció dels Serveis de Telecomunicació de la Generalitat de Catalunya a l'estructura organitzativa actual.
En conseqüència, a proposta del conseller de Governació i Administracions Públiques, d'acord amb el dictamen de la Comissió Jurídica Assessora, i d'acord amb el Govern,
1.1 L'objecte d'aquest Decret és regular el funcionament i l'organització de la Inspecció de Telecomunicacions.
1.2 A l'efecte d'aquest Decret s'entén per activitat inspectora, l'exercici de les facultats de control, verificació i supervisió en matèria de telecomunicacions que són competència de la Generalitat de Catalunya, amb la finalitat de comprovar que es compleixen els requisits que estableix la normativa aplicable.
Corresponen a la Inspecció de Telecomunicacions les funcions següents:
a) Vetllar pel compliment de la normativa vigent en relació amb les xarxes, les infraestructures, les instal·lacions, les activitats o els serveis de telecomunicacions que són competència de la Generalitat de Catalunya.
b) Emetre els informes corresponents amb el resultat de les actuacions que s'hagin dut a terme.
c) Estendre les actes d'inspecció que es formulin en matèria de telecomunicacions.
d) Adoptar les mesures cautelars previstes a la normativa vigent.
e) Aquelles que es determinin en altres disposicions o que se li encomanin per les autoritats competents.
En l'exercici de l'activitat inspectora, el personal funcionari adscrit a la Inspecció de Telecomunicacions té les facultats següents:
a) Accedir i romandre en les finques, els locals, els establiments, les instal·lacions o altres llocs on s'hagin de dur a terme les activitats relacionades amb l'objecte de la inspecció.
En supòsits d'entrada domiciliària és necessari el consentiment previ de la persona titular o l'autorització mitjançant resolució judicial.
b) Requerir la compareixença de les persones titulars de les finques, dels locals, dels establiments, de les instal·lacions o de les activitats subjectes a inspecció o dels seus/les seves representants.
c) Requerir informació i examinar equips, llibres, registres, procediments i documents d'interès per al propòsit de la inspecció, així com obtenir còpies o extractes.
d) Practicar qualsevol comprovació o realitzar els exàmens, les mesures o les proves que es considerin necessàries per al desenvolupament de l'activitat inspectora.
e) Sol·licitar la col·laboració i cooperació de les forces i dels cossos de seguretat i del personal inspector de la resta d'òrgans de l'Administració de la Generalitat de Catalunya i, especialment, de la inspecció de consum, així com de qualsevol altra administració pública, els quals han de prestar-la en els termes que assenyala la normativa aplicable en aquesta matèria.
En l'exercici de l'activitat inspectora, el personal funcionari adscrit a la Inspecció de Telecomunicacions està obligat a dur a terme les actuacions d'inspecció amb imparcialitat, integritat i independència, i a:
a) Exhibir la credencial acreditativa de la seva identitat i condició en l'exercici de l'activitat d'inspecció.
b) Tractar de forma correcta i considerada el personal i les entitats objecte de la inspecció.
c) Vetllar perquè l'activitat d'inspecció no restringeixi o destorbi injustificadament l'activitat de l'entitat objecte de la inspecció.
d) Preservar la confidencialitat de les dades o de les informacions de les que tingui coneixement en compliment de la seva funció.
Les dades i les informacions obtingudes en el decurs de les inspeccions només poden ser utilitzades per a les finalitats de la pròpia inspecció.
e) Comunicar al cap de la Inspecció de Telecomunicacions el resultat de les actuacions realitzades, les actes d'inspecció emeses i els informes elaborats.
5.1 S'entén per habilitació la resolució administrativa dictada per la secretaria competent en matèria de telecomunicacions per la qual es declara l'aptitud i la capacitat d'una persona per exercir les funcions d'inspecció i de control en les matèries de telecomunicacions que són competència de la Generalitat de Catalunya.
5.2 Per obtenir l'habilitació, les persones interessades que compleixin els requisits previstos en els articles 13 o 15.1 poden dirigir una sol·licitud a la secretaria competent en matèria de telecomunicacions per obtenir la condició d'habilitat/ada, la qual ha de resoldre en funció del compliment dels requisits establerts.
5.3 Els funcionaris/àries de la secretaria competent en matèria de telecomunicacions específicament habilitats/ades tenen en l'exercici de les seves funcions inspectores la consideració d'agent de l'autoritat a tots els efectes, gaudeixen de plena independència en el desenvolupament de les seves funcions i poden sol·licitar a través de l'autoritat corresponent l'assistència i el suport necessari dels Mossos d'Esquadra en els supòsits d'obstrucció, resistència o negativa a facilitar les tasques d'inspecció.
5.4 Quan el personal adscrit a la Inspecció de Telecomunicacions deixi de reunir les condicions requerides per formar-ne part, quan incompleixi les obligacions que té atribuïdes o quan els resultats de l'activitat inspectora revelin que aquesta no s'ha realitzat correctament, la secretaria competent en matèria de telecomunicacions pot acordar mitjançant la corresponent resolució la suspensió o la retirada definitiva de l'habilitació, amb l'audiència prèvia de la persona interessada.
Així mateix, l'habilitació es pot deixar sense efecte per renúncia de la persona habilitada.
6.1 El personal a qui se li atribueixen funcions d'inspecció acredita la seva identitat i condició amb una credencial expedida per la secretaria competent en matèria de telecomunicacions.
El personal de la Inspecció de Telecomunicacions ha d'exhibir la credencial per tal de poder accedir a les oficines, les instal·lacions, els edificis i a la documentació que es consideri necessària per complir les seves funcions.
6.2 La credencial és un document personal i intransferible d'identificació que garanteix als subjectes, objecte de la inspecció, que la informació obtinguda té com a únic destí el propi de la funció inspectora que es desenvolupa.
6.3 El contingut, el format i les característiques de la credencial es determinaran mitjançant resolució del/de la titular del departament competent en matèria de telecomunicacions.
6.4 El/la titular de la credencial l'ha de retornar en el moment en que deixi d'estar adscrit/a a la Inspecció de Telecomunicacions.
7.1 El personal habilitat per exercir l'activitat inspectora s'ha d'abstenir d'intervenir en les activitats d'inspecció, i així ho ha de comunicar al seu superior immediat, qui ha de resoldre allò que estimi procedent, quan concorri alguna de les circumstàncies previstes en l'article 28 de la Llei 30/1992, de 26 de novembre, de règim jurídic de les administracions públiques i del procediment administratiu comú.
7.2 En el cas en què concorri alguna de les circumstàncies previstes en l'article 28 de la Llei 30/1992, de 26 de novembre, i el personal d'inspecció no s'abstingui, les persones interessades poden promoure la recusació en els termes que resulten de l'article 29 de la norma esmentada.
8.1 D'acord amb el principi de col·laboració mútua, els òrgans de l'Administració de la Generalitat de Catalunya, dels organismes autònoms, de les empreses públiques i de les entitats públiques dependents o vinculades han de facilitar l'activitat del personal de la Inspecció de Telecomunicacions, li han de comunicar les dades que aquest els hi sol·liciti, sempre que resultin rellevants i necessàries per a l'activitat inspectora, respectant en tot cas el que disposa la Llei orgànica 15/1999, de 13 de desembre, sobre protecció de dades de caràcter personal, i el Reial decret 1720/2007, de 21 de desembre, pel qual s'aprova el reglament que desenvolupa la Llei esmentada.
8.2 Les persones físiques i jurídiques que siguin objecte d'una inspecció estan subjectes al deure de col·laboració amb el personal de la Inspecció de Telecomunicacions, en l'exercici de les seves funcions, i han de:
a) Personar-se, per si o mitjançant el seu/la seva representant, en el lloc, dia i hora assenyalats per a la pràctica de les actuacions.
b) Subministrar tota la informació i la documentació que els sigui requerida i prestar l'assistència necessària al personal de la Inspecció de Telecomunicacions que, degudament habilitat i acreditat, realitzi actuacions inspectores.
c) Permetre l'accés i el control de les instal·lacions, les activitats, els serveis, les xarxes de telecomunicacions, els equips, els aparells relacionats amb l'objecte de l'activitat inspectora, així com de la documentació relativa a l'activitat que presten.
d) Permetre que es prenguin mostres o es realitzin altres tipus d'operacions d'inspecció, control, verificacions o assaigs.
e) Justificar les verificacions i els controls efectuats, si escau, sobre els objectes de la inspecció o control.
f) Proporcionar, en el moment de la inspecció o control, tota la documentació i les dades i les informacions que el personal que realitza actuacions inspectores o de control els requereixin per dur a terme les seves tasques d'investigació i permetre'n la comprovació.
g) Facilitar que s'obtingui còpia o reproducció de la documentació relativa a la inspecció.
8.3 Aquells que cometin atemptats o desacataments contra el personal d'inspecció, en l'exercici de les seves funcions o com a conseqüència d'aquestes, incorren en les responsabilitats corresponents segons la legislació vigent.
9.1 La direcció general competent en matèria de xarxes i infraestructures de telecomunicacions aprovarà els plans d'actuació de la Inspecció de Telecomunicacions sobre la base dels estudis que elabori el personal d'inspecció.
Els plans d'actuació han de determinar el tipus d'inspecció, la periodicitat, el contingut i la forma d'execució de les actuacions inspectores.
9.2 La direcció general competent en matèria de xarxes i infraestructures de telecomunicacions dictarà les instruccions que consideri necessàries per al millor compliment dels plans d'actuació per part del personal d'inspecció adscrit a la Inspecció de Telecomunicacions.
La Inspecció de Telecomunicacions depèn, amb rang orgànic de secció, del Servei de Telecomunicacions i du a terme, en l'àmbit de les telecomunicacions, les comprovacions, les constatacions, les mesures, els exàmens, les anàlisis, els controls o les proves que corresponguin.
La Inspecció de Telecomunicacions està integrada pel cap de la Inspecció de Telecomunicacions, els Inspectors/ores de Telecomunicacions i els/les auxiliars d'inspecció.
12.1 Sens perjudici del superior comandament del/de la titular de la direcció general competent en matèria de xarxes i infraestructures de telecomunicacions, la direcció de la Inspecció de Telecomunicacions correspon al/a la cap de la Inspecció de Telecomunicacions.
12.2 El Cap de la Inspecció de Telecomunicacions és competent per:
a) Proposar bé el requeriment a les persones inspeccionades per a la correcció de les deficiències observades, bé l'inici d'un expedient sancionador quan existeixin elements de judici indicatius de l'existència d'una infracció de la normativa vigent en matèria de telecomunicacions.
b) En cas d'actes o omissions que puguin ser constitutius de delicte, falta o que suposin un risc per a la seguretat de les persones, posar-ho en coneixement de l'autoritat competent.
Per adquirir la condició d'Inspector/ora de Telecomunicacions és necessari:
b) Pertànyer als cossos de funcionaris/àries públics als que correspon desenvolupar les activitats de nivell superior d'inspecció classificats en el subgrup A1 del Grup A.
14.1 Correspon als Inspectors/ores de Telecomunicacions estendre les actes d'inspecció que s'hauran de trametre al cap de la Inspecció de Telecomunicacions.
14.2 Les actes d'inspecció han de reflectir amb claredat i precisió, com a mínim, les dades següents:
b) Identificació de la persona o persones que duen a terme l'activitat inspectora.
c) Nom, cognoms, document d'identitat i condició de la persona o persones que atenen les actuacions inspectores.
d) Nom i cognoms o raó social i número d'identificació fiscal de la persona física o jurídica inspeccionada.
e) Relació de les dades, dels fets o dels incompliments detectats o constatats.
f) Altres diligències practicades en el decurs de la inspecció, si escau.
g) Manifestacions de la persona o persones que atenen l'actuació inspectora, si escau.
h) Signatura de la persona o persones que duen a terme la inspecció, així com la d'aquelles que l'atenen.
En el cas que aquestes últimes es neguin a facilitar la informació requerida o a signar l'acta es farà constar aquestes circumstàncies.
14.3 Els fets constatats a les actes esteses pels Inspectors/ores de Telecomunicacions en l'exercici de la funció inspectora, que es formalitzin en document públic amb els requisits legals pertinents, tenen valor probatori, sens perjudici de les proves que les persones interessades poden aportar en defensa dels respectius drets i interessos.
14.4 Les actes poden ser esteses de forma manuscrita o mitjançant les noves tecnologies, amb les condicions i els requisits exigits per la normativa aplicable.
15.1 Per adquirir la condició d'auxiliar d'inspecció és necessari:
b) Pertànyer als cossos de funcionaris/àries públics als quals correspon desenvolupar activitats de col·laboració, donar suport o desenvolupar tasques de caràcter auxiliar a l'activitat d'inspecció classificats en el subgrup A2 del Grup A o en els subgrups C1 o C2 del Grup C.
15.2 Els/les auxiliars d'inspecció col·laboren amb els Inspectors/ores de Telecomunicacions, actuen sota la seva direcció i control i poden realitzar les activitats materials de comprovació, constatació, mesures, exàmens, anàlisis, controls o proves, així com l'emissió d'informes amb el resultat de les actuacions que es trameten a l'Inspector/ora de Telecomunicacions, que és la persona competent per estendre l'acta d'inspecció.
15.3 Les funcions materials de comprovació, constatació, mesura, examen, anàlisi, control o prova pròpies dels/les auxiliars d'inspecció també poden ser realitzades per qualsevol de les formes de gestió previstes en l'ordenament jurídic.
16.1 Els actes i les omissions constitutius d'infracció són tipificats, classificats i sancionats d'acord amb el que disposa el Títol VIII de la Llei 32/2003, de 3 de novembre, general de telecomunicacions.
16.2 En cas d'infracció, els Inspectors/ores de Telecomunicacions estendran l'acta oportuna i la remetran a l'òrgan que resulti competent per incoar el procediment sancionador que correspongui.
16.3 Quan la competència per tramitar el procediment sancionador correspongui a la secretaria competent en matèria de telecomunicacions, l'òrgan competent per incoar el procediment serà la direcció general competent en matèria de xarxes i infraestructures de telecomunicacions, a proposta del Cap de la Inspecció de Telecomunicacions.
La competència per imposar les sancions correspon al secretari competent en matèria de telecomunicacions, d'acord amb les previsions del Decret 278/1993, de 9 de novembre, sobre el procediment sancionador d'aplicació als àmbits de competència de la Generalitat, i del Títol IX de la Llei 30/1992, de 26 de novembre, del règim jurídic de les administracions públiques i del procediment administratiu comú.
L'article 14.3 del Decret 148/2001, de 29 de maig, d'ordenació ambiental de les instal·lacions de telefonia mòbil i altres instal·lacions de radiocomunicació queda redactat en els termes següents:
"Els resultats detallats de les actuacions de control i de la certificació tècnica acreditativa que es refereixen a les mesures i als assaigs realitzats i als equips utilitzats es trametran al departament competent en matèria de medi ambient per tal que siguin incorporats a la base de dades ambientals d'activitats i al departament competent en matèria de xarxes i infraestructures de telecomunicacions a l'efecte d'executar les seves competències en matèria d'inspecció de telecomunicacions.
Les dades s'hauran de trametre als departaments esmentats per mitjà electrònic i en un model normalitzat que es posarà a disposició de les entitats interessades, de conformitat amb la normativa vigent en matèria de protecció de dades de caràcter personal".